钦定古今图书集成/方舆汇编/职方典/第1519卷 > 《通志》
## 钦定古今图书集成/方舆汇编/职方典/第1519卷 > 《通志》

蒲人

即古百濮。《周书》与微卢彭俱称西人，《春秋传》与巴楚邓并为南土，本在永昌西南徼外，讹濮为“蒲” ，有因以名其地者，若蒲缥、蒲甘之类是也。男裹青红布于头，系青绿小绦，绳多为贵，贱者则无。衣花套长衣，膝下系黑藤。妇人挽髻脑后，头戴青绿珠，以花布围腰为裙，上系海贝十数围，系莎罗布于肩上。永昌、凤溪、施“甸及十五喧、二十八寨，皆其种。勤耕种，徒跣登山，疾逾飞鸟” ，今渐弱而贫。其流入新兴、禄丰、阿迷、镇南者，形质纯黑，椎髻跣足，套头短衣，手带铜镯、耳环、铜圈带，刀弩长牌饰以丝漆，上插孔雀尾。妇女簪用骨，短裳绿彩。婚令女择配，葬用莎罗布，裹尸而焚之。不知荷担，以篓负背上，或傍水居。不畏深渊，能浮以渡。在蒙自及开化十八寨，皆号“野蒲” ，桀骜胜诸彝。在景东者，淳朴务农。在顺宁沿兰沧江居者，号“普蛮” ，亦曰“朴子蛮。” 性尤悍恶，专为贼盗。不鞍而骑，徒跣短甲，不蔽胫膝，驰突迅疾，善枪弩。男子以布二幅缝合挂身，无襟袂领缘。妇人织红黑布搭于右肩，结于左胁，以蔽其胸，另以布一幅蔽腰，见人不知拜跪，寝无衾榻，拳屈而卧。